มวลน้ำจากลุ่มน้ำชีตอนบน ไหลท่วมพื้นที่การเกษตร โกสุมพิสัย กันทรวิชัย เสียหายกว่า 13,000 ไร่
นายเกียรติศักดิ์ ตรงศิริ ผู้ว่าราชการจังหวัดมหาสารคาม เปิดเผยว่า มวลน้ำส่วนใหญ่จากลุ่มน้ำชีตอนบน ไหลถึงเขื่อนมหาสารคามแล้ว โดยระดับน้ำท้ายเขื่อนเพิ่มขึ้น 1.02 เมตร และไหลบ่าท่วมพื้นที่การเกษตรเขตอำเภอโกสุมพิสัย รวม 7 ตำบล 33 หมู่บ้าน ประชาชนได้รับผลกระทบ 1,100 ครัวเรือน พื้นที่การเกษตรเสียหาย 12,800 ไร่ , อำเภอกันทรวิชัย 4 ตำบล 6 หมู่บ้าน พื้นที่การเกษตรเสียหาย 305 ไร่ โดยเฉพาะบ้านหนองขนวน ม.9 ตำบลโพนงาม อำเภอโกสุมพิสัย ถนนถูกน้ำท่วมตัดขาดจากภายนอก ปภ.มหาสารคาม ได้ขนย้ายผู้ป่วยติดเตียงออกจากหมู่บ้าน นำส่งโรงพยาบาลโกสุมพิสัย ,ถนนเชิงลาดสะพานลดาวัลย์และบ้านคุยเชือก ระดับน้ำสูงทั้งสองฝั่ง รถผ่านไม่ได้ ,ส่วนประตูระบายน้ำห้วยสามสัตย์ ตำบลเขวาใหญ่ อำเภอกันทรวิชัย ชำรุดจากมวลน้ำหนุนสูง น้ำทะลักเข้าท่วมพื้นที่การเกษตรกว่า 5,000 ไร่ ซึ่งชลประทานมหาสารคาม ได้ปิดช่องระบายน้ำและเดินเครื่องสูบน้ำ คาดว่าแก้ปัญหาน้ำท่วมขังได้ภายใน 3 วัน โดยจังหวัดเร่งติดตั้งเครื่องสูบน้ำตามประตูระบายน้ำต่างๆ เสริมคันดิน เตรียมพร้อมเครื่องจักรเครื่องมือบุคลากรและแจ้งเตือนประชาชนให้เฝ้าระวังอย่างใกล้ชิด